Meyerton-gru-ongeluk: Karstoeltjie red babatjieDie bakkie wat die sleepwa gesleep het se wrak. Foto: ER24 Te danke aan ŉ karstoeltjie het ŉ vier maande oue babadogtertjie slegs met ŉ blou merkie die gru-botsing in Meyerton in Gauteng oorleef waarin drie mense dood, een ernstig beseer en haar ouers lig beseer is. Maroela Media het Saterdag berig die botsing tussen twee bakkies het naby die aansluiting van Weilbackweg en Bokkie Delportstraat plaasgevind. Zanel Zeelie (25), wat saam met haar man, Noren (30), en hul vier maande oue babadogtertjie in een van die bakkies was, het Sondag aan Maroela Media gesê hulle was op pad na hul plaas tussen Vereeniging en Villiers toe die botsing omstreeks 11:00 plaasgevind het. Sy het gesê die botsing het nie plaasgevind toe die ander bakkie vir ŉ koei in die pad moes uitswaai soos aanvanklik deur paramedici berig is nie. “Die ander bakkie met vier insittendes het ŉ sleepwa met beeste gesleep. Soos ons verstaan was daar agt beeste, waaronder kalfies, op die sleepwaentjie en my man het na die tyd gesien dit is ŉ gehuurde sleepwaentjie, want daar was ŉ bordjie op,” het Zanel gesê. Sy het gesê Noren het bestuur en opgemerk die sleepwa begin swaai. “Die bestuurder van die bakkie, wat in ons aankomende baan gery het, het beheer oor die voertuig verloor. Die bakkie het voor ons bakkie geknipmes en ons het dit aan die kant getref.” Die ander bakkie het ná die trefslag op sy dak tot stilstand gekom. Drie insittendes van die bakkie is op die toneel dood. ŉ Vierde persoon is met ER24 se Oneplan-helikopter na die Chris Hani Baragwanath-hospitaal geneem vir mediese behandeling. Die sleepwa het in die proses afgebreek en langs die pad tot stilstand gekom. Drie van die beeste, twee koeie en ŉ kalfie, is in die proses dood. Die ander beeste het in die veld in gehardloop. Die Zeelie-gesin het met geringe beserings van die ongeluk weggestap. “Ons is na die Unie-hospitaal geneem vir behandeling en is Saterdag reeds ontslaan. Ek en my man het net ŉ paar snymerkies en steke, maar is oukei. Ons dogtertjie het net ŉ blou merkie op haar been waar die veiligheidsgordel van die karstoeltjie haar gedruk het.” Zanel het gesê sy is baie streng en maak altyd seker dat hul dogter veilig in ŉ karstoeltjie vasgegespe is. “Die wonder van ŉ karstoeltjie. Ek is baie bly sy was daarin; dit het haar lewe gered,” het sy bygevoeg. Die gesin is terug op hul plaas en sterk aan. Die name van die oorledenes is nog nie bekend nie.